श्री रामचन्द्रजी बेर-बेर दुनू हाथ जोड़िकय सबसँ कोमल वाणी कहैत छथि जे हमर सब तरहें हितकारी मित्र वैह होयत जेकर चेष्टा सँ महाराज सुखी रहता।
 २. एहि तरहें श्री रामजी सबकेँ समझाकय हर्षित होइत गुरुजीक चरणकमल मे सिर नमेलनि। फेर गणेशजी, पार्वतीजी और कैलाशपति महादेवजी केँ मनाकय तथा आशीर्वाद पाबि श्री रघुनाथजी चलि देलाह।
 ३. श्री रामजीक चलिते बड़ा भारी विषाद भ' गेलैक। नगरक लोक केर आर्तनाद (हाहाकर) सुनल नहि जाइछ। लंका मे अपशकुन होबय लागल। अयोध्या मे अत्यन्त शोक पसैर गेल आ देवलोक मे सब हर्ष और विषाद दुनूक वश मे भ' गेल। हर्ष एहि बात के छल जे आब राक्षस सभक नाश होयत आ विषाद अयोध्यावासीक शोक केर कारण छल।
 - एतेक कहिकय राजा फेर मूर्छित भ' कय पृथ्वी पर खसि पड़लाह।
 ५. सुमंत्रजी राजाक आज्ञा पाबि, सिर नमाकय तुरन्त रथ जोतबाकय ओतय गेलाह जतय नगरक बाहर सीताजी सहित दुनू भाइ रहथि। ओतय पहुँचिकय सुमंत्र राजाक वचन श्री रामचन्द्रजी केँ सुनौलनि आर विनती कयकेँ हुनका रथ पर चढ़ौलनि। सीताजी सहित दुनू भाइ रथ पर चढ़िकय हृदय मे अयोध्या केँ सिर नमवैत चलि देलनि।
 ६. श्री रामचन्द्रजी केँ जाइत देखि अयोध्या केँ अनाथ होइत देखिकय सब लोक व्याकुल भ' हुनकहि संग धय लेलक। कृपाक समुद्र श्री रामजी हुनका सब केँ बहुतो तरहें बुझबैत छथि त ओ सब अयोध्या दिश घुमि जाइत छथि, मुदा फेर मन नहि मानैत छन्हि त फेर सँ ओ सब श्री रामजीक संग वन दिश आबय लगैत छथि।
 ७. अयोध्यापुरी एकदम डराओन लागि रहल अछि मानू अंधकारमयी कालरात्रि हो। नगरक नर-नारी भयानक जन्तुक समान एक-दोसर केँ देखिकय डरा रहल छथि। घर श्मशान, कुटुम्बी भूत-प्रेत और पुत्र, हितैषी व मित्र मानू यमराजक दूत छथि। बगीचा मे गाछ आ लत्ती सब सेहो मउला (कुम्हला) गेल अछि। नदी आ पोखरि एना भयानक लगैत अछि जे ओ सब देखल तक नहि जाइछ। करोड़ों घोड़ा, हाथी, खेल लेल पोसल हिरन, नगर केर पोसा पशु गाय, बरद, बकरी आदि, पपीहा, मोर, कोयल, चकवा, तोता, मैना, सारस, हंस आर चकोर- श्री रामजीक वियोग मे सब व्याकुल भेल जतय-ततय गुम भेल ठाढ़ अछि, मानू तस्वीर मे बनायल गेल चित्र मात्र हो।
 ८. जे नगर फल सँ परिपूर्ण बड भारी सघन वन छल, नगर निवासी सब स्त्री-पुरुष बहुतो तरहक पशु-पक्षी रहथि - अर्थात् अवधपुरी अर्थ, धर्म, काम, मोक्ष चारू फल दयवला नगरी छल आर सब स्त्री-पुरुष सुख सँ ओहि फल केँ प्राप्त करैत रहथि - ताहि वन मे विधाता कैकेइ केँ भीलनी बनेलनि जे दसो दिशा मे दुःसह दावाग्नि (भयानक आइग) लगा देलक।
 ९. श्री रामचन्द्रजीक विरहक अग्नि केँ लोक सहि नहि सकल। सब व्याकुल भ' हुनकहि संग चलि देलक। सब मन मे विचार कय लेलक जे श्री रामजी, लक्ष्मणजी और सीताजीक बिना सुख नहि अछि। जतय ओ रहता ओतहि सारा समाज रहब। श्री रामचन्द्रजीक बिना अयोध्या मे हमरा सभक कोनो काज नहि अछि। एना विचार दृढ़ कयकेँ देवताओ सब केँ दुर्लभ सुख सँ परिपूर्ण घरबार छोड़ि सब कियो श्री रामचन्द्रजीक संग चलि पड़लाह। जिनका श्री रामजीक चरणकमल प्रिय अछि तिनका कि कहियो विषय भोग वश मे कय सकैत अछि! बच्चा और बूढ़ केँ घर मे छोड़िकय सब लोक संग भ' गेल।
 १०. पहिल दिन श्री रघुनाथजी तमसा नदीक तीर पर निवास कयलनि। प्रजा केँ प्रेमवश देखिकय श्री रघुनाथजीक दयालु हृदय मे बड़ा दुःख भेलनि। प्रभु श्री रघुनाथजी करुणामय छथि। दोसरक पीड़ा केँ ओ तुरन्त थाह पाबि जाइत छथि, दोसरक दुःख सँ ओ सेहो दुःखित भ' जाइत छथि। प्रेमयुक्त कोमल और सुन्दर वचन कहिकय श्री रामजी हुनका सब केँ बहुतो ढंग सँ बुझेलनि आ अनेकों तरहक धर्म संबंधी उपदेश देलनि लेकिन प्रेमवश लोक घुरबितो नहि घुरैत छथि।
 ११. शील आर स्नेह छोड़ल नहि जाइछ। श्री रघुनाथजी असमंजस केर अधीन भ' गेलाह, दुविधा मे पड़ि गेलाह। शोक और परिश्रम (थकावट) के मारे लोक सब सुति रहलाह। किछु लोक केँ देवता सभक माया सेहो मोहित अवस्था सुता देलकनि। जखन दुइ पहर बीति गेल तखन श्री रामचन्द्रजी प्रेमपूर्वक मंत्री सुमंत्र सँ कहलखिन - हे तात! रथक खोज मारिकय अर्थात् पहियाक चिह्न सँ दिशाक पता नहि चलय तेना रथ हाँकू। आर कोनो उपाय सँ बात नहि बनत। शंकरजीक चरण मे सिर नमाकय श्री रामजी, लक्ष्मणजी और सीताजी रथ पर सवार भेलथि। मंत्री तुरंते रथ केर एम्हर-ओम्हर खोज नुकाकय चलि देलनि।
 १२. भोर होइत सब कियो जागल त बड़ा भारी शोर मचि गेल जे रघुनाथजी चलि गेलाह। लोक सब रथक खोज तकैत अछि लेकिन कतहु नहि पबैत अछि। सब 'हा राम! हा राम! ' चिकरैत चारू दिश दौड़ि रहल अछि। मानू जे समुद्र मे जहाज डुबि गेल हो, जाहि सँ व्यापारी लोकनिक समुदाय बहुते व्याकुल भ' गेल अछि। ओ सब एक-दोसरा केँ उपदेश दैत छथि जे श्री रामचन्द्रजी हमरा सब केँ कष्ट होयत से सोचि जानि-बुझिकय छोड़िकय चलि गेलाह। ओ सब अपनहि निन्दा करैत छथि आ माछक सराहना करैत कहैत छथि - श्री रामचन्द्रजीक बिना हमरा सब के जिनाय बेकार अछि। विधाता यदि प्रियजनक वियोग रचलनि त फेर मंगला पर मृत्यु कियैक नहि दैत छथि! एहि तरहें अनेकों प्रलाप करिते ओ सब संताप सँ भरल अयोध्याजी लौटलाह।
 १३. हुनका सभक विषम वियोग केर दशाक वर्णन नहि कयल जा सकैत अछि। चौदह साल के अवधि केर आशा मात्र सँ ओ सब प्राण केँ राखि रहल छथि। सब स्त्री-पुरुष श्री रामचन्द्रजीक दर्शन लेल नियम आर व्रत करय लगलाह आ एना दुःखी भ' गेलाह जेना चकवा, चकवी आर कमल सूर्यक बिना दीन भ' जाइत अछि।
 १४. सीताजी और मंत्री सहित दुनू भाइ श्रृंगवेरपुर पहुँचि गेलाह। ओतय गंगाजी केँ देखिकय श्री रामजी रथ सँ उतरलथि आ बड़ा हर्षक संग हुनका दण्डवत कयलनि। लक्ष्मणजी, सुमंत्र और सीताजी सेहो प्रणाम कयलनि। सभक संग श्री रामचन्द्रजी बहुत सुख पेलनि।
 १५. गंगाजी समस्त आनंद-मंगल केर मूल छथि। ओ सब सुख दयवाली और सब पीड़ा हरयवाली छथि। अनेक कथा प्रसंग कहैत श्री रामजी गंगाजीक तरंग केँ देखि रहल छथि। ओ मंत्री केँ, छोट भाइ लक्ष्मणजी केँ और प्रिया सीताजी केँ देवनदी गंगाजीक बहुतो रास महिमा सुनौलनि। ताहि उपरान्त सब कियो स्नान कयलनि, जाहि सँ बाटक सारा श्रम (थकावट) दूर भ' गेलनि आ पवित्र जल पिबिते सभक मन प्रसन्न भ' गेलनि। जिनकर स्मरण मात्र सँ बेर-बेर जन्म लेबाक आ मरबाक महान श्रम मेटा जाइत अछि, हुनको 'श्रम' होयब, ई केवल लौकिक व्यवहार (नरलीला) थिक।
 हरिः हरः! ! 